钦定古今图书集成/明伦汇编/官常典/第544卷 > 《奉和圣制送张尚书巡边》张嘉贞
## 钦定古今图书集成/明伦汇编/官常典/第544卷 > 《奉和圣制送张尚书巡边》张嘉贞

天锡我宗盟，元戎付夏卿。多才兼将相，必勇独横行。
经纬称人杰，文章作代英。山川看是阵，草木想为兵。
不待河冰合，犹防塞月明。有谋当系丑，无战且绥氓。
阃外专三略，云中冀一平。感恩同义激，怅别旅魂惊。
直视前旌掣，遥闻后骑鸣。还期方定日，复此出郊迎。